VEGA og Beatbox Concerts præsenterer   
**Bombay Bicycle Club fylder VEGA med nye, legesyge indietoner**

*Det hypede og anmelderroste indierock-band Bombay Bicycle Club er klar til at brage i gennem på den internationale musikscene med deres kommende, fjerde album. Oplev den nye musikalske retning kvartetten er gået i, når de tirsdag d. 11. februar spiller i Lille VEGA.*

**Legesyg indierock**

Med legesyge og guitarbaserede hits som ”[Always Like This](http://www.youtube.com/watch?v=-QKj62RKBrM)” og ”[Shuffle](http://www.youtube.com/watch?v=oDuif301F-8)” er Bombay Bicycle Club trillet direkte ind på musikscenen, som et af Englands mest hypede indierock-bands. Deres lyd er blevet beskrevet som værende et sted mellem The Maccabees og The Vaccines. Forsanger Jack Steadman mener selv, at de skylder mere til bands som Animal Collective og Deerhunter.

Den arbejdsomme kvartet udgiver til februar deres fjerde album på bare fem år. De ligefremme guitarflader, som har været lidt af et kendetegn for bandet, er på det nye album blevet afløst af offbeat rytmer, glitrende klaver-toner, techno-strejf mixet med klip fra Bollywood-film og eksotiske instrumenter som marimbaen.

**Styr musikvideoen**

Du kan få en forsmag på den nye musikalske retning på førstesinglen ”Carry Me” [HER](http://www.carryme.tv/). I videoen til nummeret kan man som lytter selv styre bandets bevægelser.

Ifølge Jack Steadman er albummet landet midt i mellem interessant og intelligent, uden at være elitært. Han har skrevet de nye sange på rejser gennem Indien, Tyrkiet, Tokyo og Holland, og de forskellige kulturer har hver især påvirket skriveprocessen.

Bombay Bicycle Club har selv indspillet og produceret det kommende album i deres eget studie med hjælp fra Mark Rankin (Queens of the Stone Age, AlunaGeorge).

**Priser og prominente jobs**

På trods af en lind strøm af albums, arbejdsomhed og anmelderstjerner én masse, arbejder Bombay Bicycle Club stadig på et større internationalt gennembrud. I hjemlandet har hypen dog været konstant siden debutalbummet *I Had the Blues But I Shook Them Loose*. Det sikrede dem i musikmagasinet NME prisen som årets nye band. De tog prisen for næsen af The XX og Mumford & Sons.

Det seneste album *A Different Kind of Fix* gik guld i England og resulterede i headliner-jobs på store festivaler som Reading, Leeds og en optræden til afslutningskoncerten for de Omlypiske Lege i London.

**Fakta om koncerten**:

Bombay Bicycle Club (UK)  
Tirsdag d. 11. februar kl. 21.00

Lille VEGA, Enghavevej 40, 1674 København V

Billetpris: 160 + gebyr   
Billetsalget starter senere i dag via VEGAs hjemmeside, [Billetlugen.dk](http://burl.dk/i50ecz) / 70 263 267 og Fona butikker.